
Forord

Siden den forrige utgaven av denne boken kom ut i 2018, har det skjedd mye i verden … Ja, såpass mye har skjedd, at det å skrive en litt oppdatert versjon av boken ble et totalt uaktuelt prosjekt. Boken du nå holder i, eller leser på nett, er slik sett ny. Når det er sagt, er adjektivet «ny», for ikke å si original, noe man skal være forsiktig med å bruke nå om dagen. Derfor understrekes følgende: Jeg har etter 2018 skrevet flere lærebøker om statistiske emner og en populærvitenskapelig bok om dette. Og mye av det jeg oppfatter som mest vellykket i disse bøkene, har funnet sin plass i herværende bok. Likevel, og siden vi er i en pedagogisk setting, ser jeg ingen grunn til å sitere meg selv i hver tredje setning. (Overdreven selv-sitering er i mitt hode et tegn på pompøsitet og/eller presenilitet.) Jeg understreker dette nå i forkant av boken for å forsvare meg mot eventuelle, og lite sannsynlige, påstander om selvplagiering.

Mange har lest og kommentert utkast til mine bøker de senere årene, og de fortjener alle en indirekte takk for herværende bok. De som skal takkes direkte nå, er Dorte Østreng i Cappelen Damm Akademisk og NFFO for skrivestipend.

Sandefjord, mai 2025


Til deg som studerer: Les dette først!

Hei!

Du skal nå lese en lærebok emnet kvantitativ metode. Hva dette emnet innebærer, vil du få vite i løpet av noen ganske få sider; under følger noen korte språklige forberedelser:

Jeg bruker «han» gjennomgående i teksten. Å sjonglere 50:50 mellom «han» og «hun» blir raskt en anstrengende affære, og da må noe velges. Formuleringen «han/hun» blir som kjent gjerne til «hannhund», og dette fungerer uansett dårlig.

Jeg skriver om «forskeren» i entall, selv om forskning ofte utføres av «forskere» i flertall. Nok et rent språklig valg.

Sammenligningen av to eller flere grupper er sentral i alt av forskning og kvantitativ metode, og et gjennomgående eksempel i metodelitteraturen er sammenligningen av to kjønn: kvinner og menn. I den forbindelse bruker jeg derfor stort sett betegnelsen «biologisk kjønn» i boken.

Lykke til!



Til deg som underviser: Les dette først!

Hei!

Denne boken er tenkt som pensum til introduksjonskurset som ofte heter noe i retning av «Samfunnsvitenskapelig metode». Det vil si, boken dekker pensumet til den kvantitative delen av dette kurset. Et kurs i kvantitativ metode består typisk av ett sett med tradisjonelle forelesninger samt praktiske øvelser i datanalyse på en datalabb. Slik sett er boken stoff til forelesningene, men i denne forbindelsen er den nye utgaven annerledes enn den forrige: Mens førsteutgaven hadde en tett kobling mot SPSS og Stata, er den nye utgaven frikoblet fra statistikkprogrammer. Dette valget er gjort for å åpne boken for de ulike preferansene som forelesere har med hensyn til bruk av statistisk programvare. Nå det er sagt, er alle bokens data tilgjengelige på dens nettside (i CSV-format).

Boken dekker stort sett de samme temaene som førsteutgaven. Men på grunn av at endringene er omfattende, er det lite poeng å gå i detaljer. Mer overordnet gjelder følgende:


	Begrepet problemstilling ble brukt i førsteutgaven; nå brukes begrepet forskningsspørsmål.


	En del stoff som tidligere var i kapittel 2, er nå flyttet til kapittel 1 – og motsatt.


	Jeg bruker lite plass på variansanalyse, men presenterer gjennomsnitt i to eller flere grupper i hovedsak som regresjon med en eller flere dummyvariabler. Grunnen til dette er at regresjon er enerådende i fag som sosiologi, statsvitenskap og økonomi.


	Induktiv statistikk var kapittel 5 i førsteutgaven; nå er det kapittel 4.


	Multippel regresjon var kapittel 4 i førsteutgaven; nå er det kapittel 5. Dessuten er kapittelet om regresjon omfattende utvidet i den nye utgaven, og noe av stoffet hører muligens hjemme på masternivået.


	Kapittel 6 og 7 i førsteutgaven har blitt til kapittel 6 i den nye utgaven. Her har en del stoff blitt fjernet, mens noe nytt stoff er kommet til, som temaene Big Data og ChatGPT.




Som førsteutgaven er andreutgaven rettet mot begrepet samvariasjon. Og siden jeg ønsker et eksplisitt søkelys på slik samvariasjon, introduseres begrepet på en ikke-teknisk måte allerede i starten. Utover dette ser jeg for meg at forelesningene kan følge boken kronologisk. Men det kan tenkes at undervisningen blir bedre om noe av det som tas opp i kapittel 6, introduseres i forelesningsrekken på et tidligere tidspunkt enn helt til slutt.

Til slutt noen språklige ting som ble nevnt for dem som leser boken som studenter:

Jeg bruker «han» gjennomgående i teksten. Å sjonglere 50:50 mellom «han» og «hun» blir raskt en anstrengende affære, og da må noe velges. Formuleringen «han/hun» blir som kjent gjerne til «hannhund», og dette fungerer uansett dårlig.

Jeg skriver om «forskeren» i entall, selv om forskning i ofte utføres av «forskere» i flertall. Nok et rent språklig valg.

Sammenligningen av to eller flere grupper er sentral i alt av forskning og kvantitativ metode, og et gjennomgående eksempel i metodelitteraturen er sammenligningen av to kjønn: kvinner og menn. I den forbindelse bruker jeg derfor stort sett betegnelsen «biologisk kjønn» i boken.

Lykke til!


Bokens nettside hvor alle data er tilgjengelige for nedlasting er: qr.capdam.no/r/fRpK_Ejx3z

1.1 Forskning, samfunnsforskning og kvantitativ samfunnsforskning

Smak på ordet forskning. Hva er det første du tenker på? En mann eller kvinne i hvit frakk i et laboratorium? Ja, det stemmer nok iblant. Men for den som forsker på Karl Ove Knausgårds kvinneskikkelser eller konsekvenser av kontorsammenslåing, er hvit frakk verken nødvendig eller nyttig. Mer generelt forteller forskerens klær, utseende, kjønn og konkrete gjøremål ofte lite om kjernen i forskerjobben. Av den grunn er det mer fruktbart å tenke på forskning som resultatet av tre sekvensielle aktiviteter eller prosesser:


	å fundere over noe man har sett, hørt eller lest, og som har satt i gang en søken etter å finne ut hva andre forskere vet om temaet for funderingen


	å stille et konkret forskningsspørsmål rettet mot å få ny kunnskap om temaet i (1)


	å gjennomføre en praktisk undersøkelse1 for å besvare forskningsspørsmålet stilt i (2)




Forskning er altså en prosess fra observasjon, fundering og spørsmål via undersøkelser til svar som gir ny kunnskap – i praksis ofte et forskningsprosjekt. Tradisjonelt snakker vi gjerne om to typer forskning, naturforskning og samfunnsforskning, der grensene ofte har vært klare: Forskning basert på væsker i reagensrør (lurt med frakk!) er noe annet enn forskning basert på folks svar på spørreskjemaer. Og i siste instans handler samfunnsforskning om mennesker i videste forstand: hva de tenker, beslutter, gjør, lager og oppnår – og om konsekvensene av dette i stort og smått.

Men grensene mellom naturforskning og samfunnsforskning kan være uklare. May-Britt og Edvard Moser kommer begge fra samfunnsfaget psykologi. Og deres forskning retter seg blant annet mot å forstå bakgrunnen for Alzheimers sykdom, som er noe typisk menneskelig. Men siden de gjør sine praktiske undersøkelser på mus og rotter, blir det kunstig å kalle dette naturforskning eller samfunnsforskning. Tilsvarende er medisinsk forskning naturfaglig, mens samfunnsmedisin er en blanding. I senere år har det vokst frem forskning som kobler genetikk og hjernefunksjoner opp mot for eksempel folks utdanningsvalg og livsstil, og da blir grensen mellom naturforskning og samfunnsforskning svært uklar – og i en viss forstand uinteressant å opprettholde etter mitt og mange andres syn.

I samfunnsforskningen gjør vi nok en todeling. Denne inndelingen har med tall å gjøre. Vi snakker om forskning som stort sett baserer sine funn på analyser av tall, og om forskning som ikke gjør dette; vi skiller mellom kvantitativ og kvalitativ samfunnsforskning. Figur 1.1 viser forholdet mellom forskning, samfunnsforskning og det jeg litt upresist kaller kvantitativ samfunnsforskning i denne boken. Samfunnsforskningen er en undergruppe av all forskning, mens den kvantitative eller tallbaserte samfunnsforskningen er en undergruppe av all slik samfunnsforskning. Bakteppet for denne boken er kvantitativ samfunnsforskning, vidt definert i tråd med de uklare grensene mellom samfunn og natur.


[image: Figuren viser tre ellipsermed tekst inni hverandre. Innerste ellipse: Kvantitativ samfunnsforskning. Nest ytterste ellipse: Samfunnsforskning. Ytterste ellipse: Forskning.Den kvantitative samfunnsforskningen utgjør en del av samfunnsforskningen, som igjen utgjør en del av all forskning.]
Figur 1.1 Forholdet mellom forskning, samfunnsforskning og kvantitativ samfunnsforskning.




1.2 Kvantitativ metode, statistisk analyse og data

Kvantitativ samfunnsforskning står i sentrum av denne boken. Når en kvantitativt orientert samfunnsforsker jobber, dvs. gjør sitt forskningsprosjekt fra A til Å, prøver han etter beste evne å følge noen allment aksepterte framgangsmåter og spilleregler for å svare på sitt forskningsspørsmål. Fellesbetegnelsen på disse framgangsmåtene og spillerreglene er kvantitativ forskningsmetode, eller, for enkelhetens skyld, kvantitativ metode. Kvantitativ metode er altså denne bokens tema, og vi skal snart se på de mer praktiske sidene ved dette.

Kvantitativ metode kan metaforisk forstås som verktøykassen som inneholder det vi trenger for å gjøre kvantitativ samfunnsforskning. Denne verktøykassen har flere rom, og det største av disse inneholder kunnskapen om statistisk analyse. Kunnskapen om statistisk analyse setter oss i stand til å gjennomføre det kvantitativ samfunnsforskning i siste instans ofte koker ned til: praktisk, statistisk analyse av data samt å rapportere om funnene fra dette arbeidet. Data kommer vi mye mer tilbake til senere i boken; nå holder det å si at data er mange tall plassert i kolonner og rader i et slags regneark eller datamatrise. Figur 1.2 viser forholdet mellom kvantitativ metode, statistisk analyse og data. Kvantitativ metode omfatter statistisk analyse, men er i tillegg mye mer enn dette. Statistisk analyse gjøres alltid av data, dvs. av informasjon eller tall i kolonner og rader, men omfatter mye mer enn bare data.


[image: Figuren viser treellipsermed tekst inni hverandre. Innerste ellipse: Data. Nest ytterste ellipse: Statistisk analyse. Ytterste ellipse: Kvantitativ metode. Data utgjør en del av statistisk analyse, som igjen utgjør en del av kvantitativ metode.]
Figur 1.2 Forholdet mellom kvantitativ metode, statistisk analyse og data.


Hvorfor lære kvantitativ metode? Dette spørsmålet har flere svar; jeg nøyer meg med å gi to. Det første svaret er at du, som de fleste bachelor- og masterstudenter, skal skrive en bachelor- eller masteroppgave, og da kan et kvantitativt prosjekt være aktuelt. En slik oppgave er i realiteten et forskningsprosjekt i miniatyr – en slags svenneprøve i forskning. Dermed vil din oppgave bli vurdert ut ifra verktøykassen som inneholder framgangsmåtene og spillerreglene for kvantitativ samfunnsforskning: kvantitativ metode. Mot denne bakgrunnen er det lurt å kunne noe om innholdet i metodeverktøykassen, og om hvordan dette innholdet kan brukes. Det andre svaret har med kritisk sans å gjøre. Vi blir daglig utsatt for nyheter som sier at gulrøtter hjelper mot tykktarmkreft, eller at mindre skoleklasser gir bedre skoleprestasjoner. Slik forskning er basert på statistisk dataanalyse. Men at noe er basert på slik analyse, er ingen garanti for at den statistiske analysen er godt utført, eller at tolkningene av analyseresultatene er korrekte. Kunnskap om kvantitativ metode setter deg i stand til å vurdere om andre forskeres resultater, er kunnskap som det er verd å ta på alvor.



1.3 Francis Galtons sønner og døtre

Før vi går videre, er det nyttig å få mer kjøtt på beina til forskerjobben. Vi skal tilbake til slutten av 1800-tallet og til sir Francis Galton (1822–1911). Om Galton kan det sies mye, men grunnen til å trekke ham inn her er den sentrale rollen han spilte for hvordan kvantitativ samfunnsforskning fortsatt gjøres i dag. Galton var genial, men det var neppe genialiteten som gjorde at han la merke til at høye fedre ofte får høye sønner, og at lavere fedre ofte får lavere sønner. Eller at han så samme tendens for mødre og deres døtre. Men det var hans genialitet som førte denne observasjonen over i fundering og videre til et konkret forskningsspørsmål med tanke på å få ny kunnskap. Og som i neste omgang igangsatte en praktisk undersøkelse for å besvare hans forskningsspørsmål. Forenklet kan vi si at hans forskningsspørsmål hadde som mål å finne ut noe nytt, presist og generelt om sammenhengen mellom foreldres høyde og deres barns høyde – eller, enklere, om arvbarheten i høyde.

For å besvare sitt forskningsspørsmål samlet Galton inn opplysninger om høyden til flere hundre sønner og døtre samt deres to foreldres høyder. Disse kaller jeg for enkelhetens skyld Galtons sønner og døtre. Tabell 1.1 viser disse opplysningene for seks av sønnene og døtrene. Galtons tabell var selvsagt mye større enn dette; han samlet inn opplysninger om 465 sønner og 433 døtre. I dag ville vi kalt opplysningene i tabell 1.1 for Galtons data, og det kan vi like gjerne gjøre med en gang, selv om begrepet data ikke fantes på Galtons tid.


Tabell 1.1 Opplysninger om seks av Galtons sønner og døtre. Høyde er målt i centimeter



	Navn på sønn/datter:

	Høyde

	Fars høyde

	Mors høyde






	John

	188

	190

	170




	Andrew

	172

	170

	165




	Mary

	165

	180

	164




	Phil

	178

	176

	169




	Lisa

	162

	175

	160




	Ann

	174

	179

	175




	Og så videre …

	…

	…

	…






Vi vet hvordan Galton besvarte sitt forskningsspørsmål. Men la oss likevel anta han tenkte det var lurt å studere ett biologisk kjønn av gangen, og at han startet med sønnene og deres fedre.2 Vi vet at Galton for hånd (!) plottet alle sønnenes høyder, samt deres fedres høyder, inn i det vi i dag kaller et spredningsdiagram. Figur 1.3 viser dette diagrammet eller plottet anno 2025.


[image: Figuren viser hvordan sønns høyde i cm på den vertikale y-aksen samvarierer med fars høyde i cm på den horisontale x-aksen. Forenklet forteller figuren atdesto høyere faren er, jo høyere er sønnen hans.]
Figur 1.3 Spredningsdiagram (plott) for de 465 sønnenes og deres fedres høyde i cm.


Hver sirkel i plottet er ett datapunkt: én sønns høyde i cm på den vertikale y-aksen og sønnens fars høyde på den horisontale x-aksen. Det er derfor 465 datapunkter i plottet, noen delvis overlappende med andre. Hva viser diagrammet? Det første vi ser, er at sønnene ikke fordeler seg tilfeldig rundt i plottet. Tvert imot ser vi en klar systematikk, på den måten at det er flest sønner oppe i høyre hjørne og nederst i venstre. Sagt på en annen måte er hovedtendensen at høye fedre får høye sønner, og at lavere fedre får lavere sønner – nettopp slik Galton hadde fundert seg frem til.

Mønsteret i figur 1.3 kalles positiv korrelasjon: Jo høyere på det ene, den horisontale x-aksen (fars høyde), desto høyere på den andre, den vertikale y-aksen (sønns høyde). Det vil si, dette er den generelle tendensen eller trenden. Men Galton ga seg ikke med dette; han ville i tillegg tallfeste trenden i arvbarhet. Og basert i stor grad på øyemålet tegnet han inn den rette linjen han mente var den beste oppsummeringen av trenden i datapunktene. Med dagens statistiske verktøy til rådighet ville denne trendlinjen sett ut som i figur 1.4.


[image: Figuren viser hvordan sønns høyde i cm på den vertikale y-aksen samvarierer med fars høyde i cm på den horisontale x-aksen. Figuren inkluderer også en rett linje som peker oppover mot høyre, og denne linjen kan forstås som en trendlinje.Forenklet forteller figuren at desto høyere faren er, jo høyere er sønnen hans.]
Figur 1.4 Spredningsdiagram (plott) for de 465 sønnenes og deres fedres høyde i cm, med inntegnet trendlinje.


Trendlinjen i figur 1.4 kan betraktes som sammenhengen mellom fars og sønns høyde for «gjennomsnittssønnen» i dataene. Detaljene her kommer vi tilbake i kapittel 3 og 5; nå holder det å si at hvis vi beveger oss 1,0 cm til høyre på x-aksen for fars høyde, så gir dette ifølge trendlinjen en økning på 0,45 cm for sønns høyde. Matematikken som trengs for å beregne dette nøyaktig, var ikke der på Galtons tid. Men han klarte likevel å gi en nokså tilsvarende tallfesting av sammenhengen mellom fars og sønns høyde, og da hadde han et presist tall for den generelle arvbarheten i høyde mellom de to generasjonene. Oppsummert: Galton hadde observert og fundert lenge, stilt et forskningsspørsmål, gjennomført en praktisk undersøkelse (som omfattet å samle inn data), gjort tilløp til statistiske analyser og oppnådd ny kunnskap. Slett ikke verst!3



1.4 Kvantitativ forskning i vår egen tid

Når vi forsker, prøver vi å finne ut av noe med målsettingen om å lære noe nytt. Men å finne ut noe for å lære noe nytt gjør vi selvsagt også til hverdags. Forskjellen på «forskningslivet» og hverdagslivet ligger først og fremst i at forskningslivet er mer planlagt og systematisk, for ikke å si metodisk og formalisert. Samtidig er det ingen grunn til å mystifisere og dramatisere forskning mer enn nødvendig. Tabell 1.2 er sånn sett ment for å avmystifisere, mens den på samme tid får frem den ulike betoningen av formalisme i det to sfærene.

For Galtons prosjekt er det lett å krysse av i cellene til venstre. Tilsvarende vil de fleste av oss krysse av i cellene til høyre når vi setter ord på problemløsningen i hverdagen. Nederste rad er konsekvensen av radene over. Kunnskapen vi kommer frem til i forskningen, er jevnt over sannere enn kunnskapen vi opparbeider i hverdagen. Når det er sagt, er forskning aldri sant. Forskning er per definisjon midlertidig sant. Eller sant frem til nyere og bedre forskning eventuelt viser noe annet enn tidligere forskning.


Tabell 1.2 Likheter og forskjeller mellom forskningsliv og hverdagsliv








	 

	Forskningsliv

	Hverdagsliv




	Dimensjoner






	 

	Besvare forskningsspørsmål

	Finne ut av ting / løse problemer




	 

	Observere

	Se




	 

	Undre/fundere/gruble

	Tenke




	 

	Hypoteser

	Forventninger




	 

	Planlagt, systematisk og formalisert framgangsmåte

	Uplanlagt, usystematisk og ikke-formalisert framgangsmåte




	 

	Framgangsmåte skrives ned

	Framgangsmåte skrives ikke ned




	 

	Resultat: sannere kunnskap

	Resultat: usikker kunnskap






Dagens kvantitative samfunnsforskning har mye til felles med Galtons naturfaglige prosjekt. Ofte handler den om å erstatte fenomenene på Galtons to akser med to samfunnsfenomen. Et eksempel: Du bor kanskje i en leilighet, eller så skal du om få år på boligjakt. Da vet du at du stort sett må betale mer for en stor bolig enn du må for en liten. Dette er din forventing. Men kjenner du den generelle sammenhengen mellom størrelsen på en bolig og dens pris? Figur 1.5 viser sammenhengen mellom boligstørrelse og pris for 325 leiligheter i en norsk by, på samme måte som Galton så på sammenhengen mellom fars og sønns høyde. Vi noterer oss nok en positiv korrelasjon; større leiligheter koster jevnt over mer enn mindre leiligheter – neppe uventet.


[image: Figuren viser hvordan boligpris på den vertikale y-aksen samvarierer med boligareal på den horisontale x-aksen. Figuren inkluderer også en rett linje som peker oppover mot høyre, og denne linjen kan forstås som en trendlinje. Forenklet forteller figuren at desto størreleiligheten er, jo høyere er prisen på denne.]
Figur 1.5 Boligpris etter boligstørrelse for 325 leiligheter i en norsk by. Spredningsdiagram og trendlinje.




1.5 Grunnbegreper i kvantitativ metode

Galton studerte sammenhengen mellom to naturfenomen: foreldres høyde og deres barns høyde. Og rett over så vi på hvordan to samfunnsfenomen, boligstørrelse og -pris, hang i hop på samme måte langs to akser. Men fenomen brukes ikke i den kvantitative metodens verden; her oversettes fenomen til variabel. En variabel er per definisjon noe som varierer, som for eksempel høyden blant sønnene i Galtons data: noen av sønnene var relativt kortvokste, andre var gjennomsnittlige, mens atter andre var relativt høyreiste. På samme måte var noen av de 325 leilighetene relativt rimelige, mens andre var meget kostbare. Og noen hadde en pris cirka på gjennomsnittet.

Til nå har vi brukt ordet sammenheng for å si at to variabler henger sammen, som fars og sønns høyde i figur 1.4 og boligstørrelse og -pris i figur 1.5. Det slutter vi med nå. I kvantitativt metodespråk heter det samvariasjon mellom to variabler. Sammenhenger mellom fenomen overlates til hverdagsspråket; i denne boken heter det herfra samvariasjoner mellom variabler, med noen få unntak. Slik sett er korrelasjonen mellom boligstørrelse og -pris i figur 1.5 et eksempel på en bestemt type samvariasjon mellom to variabler. Vi kommer tilbake til andre typer samvariasjoner i kapittel 3.

Kvantitativ samfunnsforskning omfatter mye forskjellig. Men må vi koke ned slik forskning til dens essens, vil mange hevde at denne er å (1) finne ut om det er en samvariasjon mellom to variabler og, hvis ja, å (2) beskrive hvordan denne samvariasjonen arter seg eller ser ut.4 Når samfunnsforskere gjør dette, benevnes de to variablene ulikt. Variabelen på y-aksen, sønns høyde i figur 1.4 og boligpris i figur 1.5, kalles den avhengige variabelen eller y-variabelen. Variabelen på x-aksen, fars høyde i figur 1.4 og boligstørrelse i figur 1.5, kalles derimot den uavhengige variabelen eller x-variabelen. Mer som en huskeregel enn noe annet kan du tenke på uavhengig variabel som antatt årsak og avhengig variabel som antatt virkning. Det er fars høyde som påvirker sønns høyde, og ikke motsatt; det er boligstørrelse som påvirker boligpris, og ikke motsatt. Ofte benyttes en pil mellom variablene for å symbolisere retningen på den antatte påvirkningen: uavhengig variabel → avhengig variabel. Men siden uavhengig og avhengig variabel er tunge navn å bruke, benyttes gjerne x og y i stedet. Figur 1.6 illustrerer våre samvariasjoner så langt.


[image: Figuren viser fire par med variabler under hverandre, med en horisontal pil mot høyre mellom hvert variabelpar. Par en: uavhengig variabel peker på avhengig variabel. Par to: xpeker påy. Par tre: fars høyde peker på sønns høyde. Par fire: boligstørrelse peker påboligpris.]
Figur 1.6 Forholdet mellom uavhengig (x) og avhengig variabel (y). Pilene symboliserer den antatte årsaksretningen.


Når vi studerer samvariasjon i samfunnsforskningen, gjøres den statistiske analysen for noen eller noe: sønner og døtre i Galtons tilfelle og leiligheter i vårt tilfelle. Enheter er det generelle navnet på dem som er gjenstand for en statistisk analyse. (Observasjoner er et annet navn på det samme, men jeg bruker enheter i denne boken.) Enhetene er naturlig nok ofte personer i samfunnsforskningen, men de kan være nesten hva som helst: boliger, aksjer, måltider på restaurant, ølsorter, land, bedrifter og så videre. Enhetene er kort og godt dem vi har data eller variabelinformasjon om. (Ofte brukes data og enheter om hverandre.)

Innledningsvis sa jeg at forskning kan sees på som en prosess som starter med observasjon og fundering og ender opp som ny kunnskap. Denne prosessen, innenfor rammen av kvantitativ samfunnsforskning vidt definert, går skissemessig frem i figur 1.7.5 Din prosess kan være en bachelor- eller masteroppgave. Som hos Galton starter prosessen med en idé og funderingen rundt denne. Deretter finner du ut hva andre forskere vet om temaet ditt, ofte en samvariasjon, som du i neste omgang bearbeider og videreutvikler til ditt konkrete forskningsspørsmål. Dette er fase 1.

Etter at forskningsspørsmålet er avklart, må du skaffe data.6 Dette er fase 2. Data kan skaffes på tre måter. Du kan skaffe disse selv, for eksempel ved å lage, dele ut og samle inn svar på spørreskjemaer. Alternativt kan du benytte spørreskjemadata som andre har samlet inn (typisk for andre formål enn dine); det som av og til kalles sekundærdata, i motsetning til primærdata. For det tredje kan du benytte data som ligger i databaser som er tilgjengelige på internett, eller du kan sette sammen slike data ved å være en slags detektiv og systematiker.

Når dataene er på plass, må de uansett bearbeides og manipuleres (i positiv forstand) før de er klare for analyser. Dette er starten på fase 3. Så følger de innledende og foreløpige statistiske analysene: slutten av fase 3. Databearbeidingen og de innledende analysene, som både kan og bør betraktes som en nødvendig bli-kjent-med-dataene-fase, er mer tidkrevende enn du kanskje trodde på forhånd.

Fase 4 omhandler i hovedsak de mer endelige statistiske analysene som til slutt havner i din bachelor- eller masteroppgave, og som du skriver om i fasen for konkludering og rapportering (fase 5). Ofte vil fase 3, 4 og 5 gli over i hverandre, spesielt 4 og 5, og det er kanskje mer riktig å kalle dette en runddans mellom analyser og skriving. Tyngdepunktet i denne læreboken kretser omkring det som skjer i fase 3 og 4.


[image: Figuren viser fem bokser med tekst under hverandre, nummerert ovenfra: 1. Fra idé til forskningsspørsmål. 2. Datainnsamling. 3. Databearbeiding og innledende analyser. 4. Statistisk analyse. 5. Konkludering og rapportering.]
Figur 1.7 Forskningsprosessen for kvantitativ samfunnsforskning.




1.6 Bokens oppbygging: målgrupper, bruk av data og statistikkprogrammer

Boken henvender seg til studenter i alle samfunnsfag vidt definert, inkludert idrettsfag og helsefag, som skal gjennom et introduksjonskurs i kvantitativ metode. Når man skal velge ut data for å demonstrere statistisk analyse i en bok med så breit nedslagsfelt, møter man noen dilemmaer. Ideelt bør dataene være både faglig interessante og egnede til å vise en statistisk analyses tolkning på intuitiv måte. Men ofte må det ene hensynet vike for det andre. I starten av min karriere som underviser satte jeg alltid det faglige hensynet først. Nå, 30 år senere, velger jeg som regel intuitiv tolkning. Med andre ord, og spesielt i starten av denne boken, benytter jeg data som på en intuitiv måte får frem hvordan resultatet av en statistisk analyse skal tolkes, men uten at dette nødvendigvis er faglig interessant i akademisk forstand. Og så satser jeg på at mer substansielt interessante ting dukker opp etter hvert. Alle dataene som benyttes i boken, finner du på bokens nettside.

Da boken med samme tittel som denne kom ut i 2018, var statistikkprogrammet SPSS fortsatt dominerende ved norske læresteder som tilbyr kurs i kvantitativ metode. Denne tiden er forbi, og to andre programmer dominerer nå tiltakende: Stata og R. I denne boken skal du stort sett få slippe unna alt som har med statistisk programvare å gjøre, og dette er det to grunner til. For det første går du som leser boken, trolig på et kurs i kvantitativ metode ved en høgskole eller et universitet. På dette kurset bruker foreleseren din ett bestemt statistikkprogram, og han vil lære deg kommandoene som trengs for å reprodusere bokens analyser på din PC eller Mac. For det andre finnes det en rekke bøker av typen «Lær deg Stata/R/SPSS» på markedet, som tar deg gjennom analysene i denne boken steg for steg etter behov. Dessuten finnes det massevis av ressurser på nett.


Bokens oppbygging

Kapittel 2 handler om deskriptiv statistikk, som er metodespråk for å si beskrivende statistikk. Stikkordet er beskrivelse av data for å bli kjent med disse, noe som oftest koker ned til å beskrive variabler enkeltvis. Når det er sagt, ser vi på gruppesammenligninger i andre halvdel av kapittel 2, og det betyr at vi nærmer oss samvariasjon mellom to variabler – temaet for kapittel 3.

Kapittel 3 handler utelukkende om samvariasjon mellom to variabler, x og y i det som i metodespråket kalles bivariat dataanalyse. Men siden det er underforstått at vi alltid analyserer data i boken, bruker jeg kun bivariat «analyse» herfra.

Kapittel 4 handler om induktiv statistikk. I samfunnsforskningen gjøres ofte statistisk analyse av data fra et utvalg. Det som derimot er vår interesse, er populasjonen som utvalget stammer fra. Disse begrepene blir nærmere beskrevet og forklart i kapittel 4. Induktiv statistikk handler om betingelsene som må være til stede for at det vi finner i utvalget, med stor sannsynlighet er tilfellet i populasjonen som utvalget er trukket fra. Mer trenger vi ikke å si om dette nå.

Kapittel 5 bygger direkte på kapittel 3. Men til forskjell fra kapittel 3 handler kapittel 5 om hvordan flere uavhengige variabler, x1, x2 og x3 og så videre, samtidig påvirker én avhengig variabel, y. Detaljene tar vi når vi kommer dit; nå holder det å si at en modell der y er betinget av flere x-er, er mer i tråd med virkeligheten enn en modell der y kun er betinget av én x. På slutten av kapittel 5 ser vi på mulighetene for å trekke kausale slutninger, dvs. slutninger om årsak–virkning-forhold. Stikkordet er et eksperimentelt design, og detaljene her tar vi når vi kommer dit.

Kapittel 6 presenterer de kvantitative metodekunnskapene du trenger for å gjennomføre en bachelor- eller masteroppgave utover de rent statistisk-tekniske ferdighetene gjennomgått i kapittel 1 til 5. I tillegg tas opp noen temaer som det rett og slett har vært lurt å vente med ut ifra et pedagogisk perspektiv. Men dette lar vi ligge inntil videre, utover å gi noen stikkord: forskningsdesign, datainnsamling, reliabilitet og validitet, rapportering av kvantitativ studie, effektstørrelser, Big Data og KI (kunstig intelligens).




1.7 Kapittelnøkkelpunkter

De viktigste kapittelnøkkelpunktene er:


	Kvantitativ samfunnsforskning er en prosess som ofte starter med observasjon og fundering. Funderingen driver frem et konkret forskningsspørsmål, og en praktisk undersøkelse med mål om å komme frem til ny kunnskap.


	Kvantitativ samfunnsforskning gjøres oftest innen rammen av et forskningsprosjekt.


	Kvantitativ samfunnsforskning gjøres etter et sett allment aksepterte framgangsmåter og spillerregler. Disse framgangsmåtene og spillereglene kalles kvantitativ metode.


	Hvordan gjennomføre og tolke statistiske analyser, samt å rapportere disse, utgjør en sentral del av kvantitativ metode.


	Statistisk analyse gjøres av data: tallbasert informasjon lagret i kolonner og rader i et regneark (datamatrise).


	Et fenomen oversettes i kvantitativt metodespråk til en variabel, og en variabel kan være nærmest hva som helst som varierer blant noen enheter.


	Kvantitativ samfunnsforskning handler i stor grad om å studere samvariasjoner mellom to eller flere variabler.


	I kvantitativ metode er distinksjonen mellom uavhengig og avhengig variabel sentral. Uavhengig variabel, kalt x, er det vi antar driver frem endring i avhengig variabel, kalt y.






1.8 Videre lesning

Har du statistikkskrekk, eller skulle du mot formodning ha utviklet slik skrekk i løpet av dette kapittelet, er Thrane (2020a, 2024a, 2025a) og Wheelan (2014) fire uformelle bøker som kan «tas som kur» for statistikkangst forut for kapittel 2. Clark et al. (2021) gir en omfattende innføring i kvantitativ (og kvalitativ) metode for alt som har med samfunnsforskning å gjøre. I etterkant av de neste kapitlene vil jeg gi flere tips til videre lesning.



Kapittelnoter


	En «praktisk undersøkelse» kan forstås bokstavelig for forskningen som er bakteppet for denne boken, og dette vil bli klarere etter hvert. I en del andre fag, som språkfag og historiefag, bør nok «praktisk undersøkelse» forstås mer metaforisk.


	Presentasjonen av Galtons prosjekt er en pedagogisk forenkling. Galton analyserte alle sønnene og døtrene samlet. Først ganget han alle døtrenes høyder med 1,08, for å utligne den typiske kjønnsforskjellen i høyde. Dernest benyttet han gjennomsnittet av mors og fars høyde, som han kalte høyden til en «mid­parent», på aksen hvor jeg har plassert fars høyde. Men hans resonnement var i stor grad som i hovedteksten.


	Galton var ikke først med å måle menneskers fysiologiske egenskaper eller til å gjøre enkle, statistiske analyser av disse. Belgieren Adolphe Quetelet (1796–1874), som inspirerte Galton, satte slik måling og analyse på agendaen. Quetelet sammenlignet fysiske egenskaper for ulike subgrupper i befolkningen: unge/gamle, kvinner/menn og så videre (som vi skal se på i kapittel 2 og 3 i boken). Men Galton var den første som studerte korrelasjoner mellom egenskaper hos mennesker.


	Jeg understreker at kvantitativ samfunnsforskning omfatter mye mer enn dette. Samtidig må en lærebok starte et sted, og den må gjøre noen avgrensninger. Dette er min avgrensning.


	Forskningsprosessen kan deles inn i flere og mer detaljerte faser enn dette; jf. Clark et al. (2021).


	Mellom fase 1 og 2 vil det ofte være en fase kalt forskningsdesign. Denne fasen kommer jeg tilbake til i kapittel 6.

